
לפני תביעה בגין חיוב יתר בקופה בסניף של הנתבעת. ביהמ"ש ניסה להימנע ממתן פסק דין מנומק אך הנתבעת עמדה על כך ועל כן כך נעשה. 

פסק הדין ניתן בתמצית לפי תקנה 15(ב) לתקנות שיפוט בתביעות קטנות (סדרי דין) התשל"ז – 1976.

נטען בכתב התביעה שנרכש מהנתבעת דג דניס שהוצג עליו מחיר של 69.9 ₪ אך בקופה נעשה חיוב בסך של 89.9 ₪. לאחר פניה ניתן החזר בגין חיוב היתר. נטען, בין היתר, שמדובר בהתנהלות שיטתית בשיטת מצליח. 

אין מחלוקת שהנתבעת חייבה חיוב ביתר בקופה לעומת המחיר שהוצג. אין מחלוקת שבאותו יום, לאחר פניה יזומה לנתבעת, הושאר זיכוי בקופה לרכישה הבאה. המחלוקת היא לגבי גובה הפיצוי (ע' 2 ש' 10). 

בכתב ההגנה נטען, שמדובר בתקלה מחשובית, אקראית ונקודתית (סעיף 22 בכתב ההגנה). בדיון נטען שמדובר בטעות אנוש נקודתית אקראית (ע' 3 ש' 10). הנתבעת לא הוכיחה אף אחת מטענותיה. זאת ועוד, בדיון היום הוכח שביום 23.4.24, ברכישה של דג סלמון נעשה חיוב ביתר בקופה (ת/1). כאמור לעיל, עלו גרסאות שונות וסותרות מצד נציגי הנתבעת לגבי מקור הטעות הנקודתית הנטענת. בנוסף לאמור, עדת הנתבעת טענה, שמדובר בטעות אנוש של סדרן שמקודד (ע' 3 ש' 9). נציג הנתבעת טען שמדובר בטעות של המתמחרת (ע' 3 ש' 14) ואילו התובע השמיע הקלטה בדיון שבה הוסבר לו שמדובר בטעות של הקופה הספציפית. 

הנתבעת לא הוכיחה את טענתה שאכן מדובר בטעות נקודתית והעובדה שארע מקרה דומה נוסף מחלישה את הטענה. הנתבעת לא ידעה להסביר כיצד אירעה "התקלה" הנטענת דבר שמעלה שאלה אם מדובר בכלל בתקלה. האמנתי לגרסת התובע שמדובר בהתנהלות חוזרת בפרט שהוכחו על ידו שני מקרים שונים.

עולה שהתנהל דין ודברים בין התובע לנציגי הנתבעת לגבי גובה הפיצוי לגבי גביית היתר ביום 14.10.24 וזאת בנוסף להשבת חיוב היתר. הדבר מחליש את טענת הנתבעת בהגנה שהתובע אינו זכאי לפיצוי מעת שהסכים לקבל החזר על חיוב היתר. 

מהראיות עולה, שהתובע היה נכון להתפשר על סכום הפיצוי, בתנאי של השארת זיכוי בקופה ברכישה הבאה, אף שסבר שמגיע לו סכום פיצוי גבוה יותר. 

הטענה לפיה התובע נתן דד ליין של יום אחד אינה מדויקת (סעיף 28 בכתב ההגנה). מהראיות עולה, שהפניה הראשונה לנתבעת הייתה ביום 14.10.24 ועד ליום 29.10.24 היה דין ודברים בין הצדדים. לא הייתה כל מניעה שפניות הציבור של הנתבעת תודיע לתובע את שהודע לו ביום 3.11.24 בדבר עיכוב בהעברת הפיצוי (ע' 12-13).

בפניה לנתבעת ביום 14.10.24 הועלתה טענה שמדובר בהתרחשות חוזרת, טענה שלא זכתה לכל מענה מצד הנתבעת. התרשמות ביהמ"ש היא, שהתביעה היא תולדה של מענה פניות ציבור לא מספיק מהיר, לא אפקטיבי ולא מלא מצד הנתבעת. איני מקבלת את הטענה בדיון שהעניין "נפל בגלל עניין טכני". 

טענת הנתבעת בהתכתבות, שמנהלת שירות הלקוחות שבה ממחלה ממושכת (ע' 10 בתביעה) לא הוכחה ואף לא עלתה למיטב עיוני בכתב ההגנה. בנוסף, הנטען בכתב ההגנה לגבי התובע ואופן הניסוח הביאו את התובע להתחפר בעמדתו כי הרגיש ש"עושים לו טובה" (ההתכתבות בע' 13 בתביעה) והביאו אותו לבקש מידע לגבי ההתנהלות של הנתבעת.

הנתבעת הפנתה לסעיפים 17ב(ד) ו-31א(א) לחוק הגנת הצרכן, התשמ"א -1981 וטענה, שרק אם ביקש צרכן מעוסק שיחויב במחיר שהוצג על הטובין, אף אם מחירם בקופה גבוה יותר, והעוסק לא פעל בהתאם לכך יש זכאות לפיצוי לדוגמא. ביהמ"ש אינו מקבל את הטענה מהנימוקים הבאים: ראשית, אין מדובר במקרה שבו נעשתה פניה במעמד הרכישה ובטרם החיוב בחנות שנית, הזכאות לפיצוי לדוגמא תלויה בנסיבות המקרה, מי יזם את ההחזר, כמה מהר הוא נעשה ומה הייתה מידת הפגיעה בזכויות הצרכן. החזר גביית היתר יכול להקטין פסק דין של פיצוי לדוגמא אבל לא בהכרח פוטר את הנתבעת באופן אוטומטי. שלישית, הנתבעת לא תמכה את טענתה בהוראת חוק או בפסיקה ומנגד כבר בפניה הראשונה ביום 14.10.24 באה דרישה לפיצוי ונטען לטעויות דומות לאורך כל השנים תמיד לרעת הצרכנים שכאמור לעיל, לא זכתה להתייחסות. רביעית, אין לראות את התובע בנסיבות כמי שוויתר על הפיצוי לדוגמא בכך שהסכים לקבל בחזרה את חיוב היתר. 

ההתרשמות מכתב ההגנה (סעיף 13) כמו גם ההתנהלות בדיון היום מבטאים חוסר עניין מוחלט מצד הנתבעת בטענות התובע, אם לא למעלה מכך. 

נמצא שהנתבעת הפרה את חוק הגנת הצרכן בכך שגבתה ביתר בקופה. ביהמ"ש לא התרשם שהייתה הכרה בכך או רצון לתקן את הנדרש תיקון. הנתבעת לא טרחה להתנצל או לקחת אחריות. נהפוך הוא. נציגי הנתבעת ובהם עוה"ד של הנתבעת, הדגישו שמדובר בפיצוי לפנים משורת הדין כמחווה שירותית ללקוח ותיק (התכתבות מיום 10.24 ע' 14 בתביעה) והקלו ראש לגבי האירוע. נראה שהנתבעת סבורה שהיא יוצאת ידי חובתה בכך שהיא משיבה את חיובי היתר לפונים  (ע' 3 ש' 23-25) ומעת לעת מציעה פיצוי כספי זניח "לפנים משורת הדין". להתנהלות הנתבעת ניתן משקל בפסיקת גובה הפיצוי.

בימ"ש אינו סבור שמדובר בתביעה קנטרנית, טרדנית או שהתובע עשה שימוש לרעה בהליכי משפט ופעל בחוסר תום לב תוך ניסיון להתעשר שלא כדין וש"קיבל תיאבון" כנטען כלפיו. ההתרשמות היא שהתובע ביקש לעשות תיקון עולם לכלל ציבור הלקוחות, ובמובן זה התביעה משמיעה טענות של תביעה ייצוגית דבר שאינו מתאים להתברר במסגרת תביעה קטנה, אך בראש ובראשונה התובע פעל במסגרת התביעה לטובתו האישית, ועל מנת להביא לכך שחיובי היתר לא ישנו בעת שהוא רוכש מוצרים אצל הנתבעת. כתב ההגנה שהוגש נוסח באופן שראוי היה שהנתבעת תימנע ממנו. 

עמדת הנתבעת שיש לדחות את התביעה על הסף נדחית (סעיף 8 בכתב ההגנה). 

לתובע נגרם נזק ממשי בכך שהוא נדרש לעקוב באופן אקטיבי אחר התנהלות התובעת בקופה, לדרוש את גביית היתר ולרדוף אחרי הנתבעת. התובע לא הצליח להניא את התובעת להכיר בצורך לתקן את התנהלותה ובתיקון בפועל והראיה לכך מצויה בת/1.

המטרה של הפיצוי הוא אכיפה והרתעה. בדיקה במאגרים המשפטיים מעלה שהוגשו תביעות חוזרות בנושא גביית יתר, בהיבטים שונים, נגד הנתבעת. ראה והשווה בשינויים המחוייבים ובהבדלים המתבקשים לרע"א 2904-14 גלסברג נ' קלאב רמון בע"מ (27.7.14) סעיף יד' בו ראה את עצמו כב' ביהמ"ש העליון כרשאי לעיין במאגרי המידע ולתת משקל לכך שהתובע פנה לא אחת ולא שתיים בתביעות דומות בהן עלו טענות דומות. הדברים יפים גם לגבי התנהלות חוזרת של נתבעים.
מדובר בנתבעת שהוכח שהרשות להגנת הצרכן ביקשה להטיל עליה קנסות בסכומים גבוהים בגין הפרות צרכניות שונות של חוק הגנת הצרכן (נספח 3 בכתב התביעה). עולה שהדבר לא הרתיע את הנתבעת ולכך ניתן  משקל במסגרת פסיקת גובה הפיצוי. 

סוף דבר התביעה מתקבלת.

הנתבעת תשלם לתובע פיצוי לדוגמא סך של 5,000 ₪ בגין אירוע גביית היתר מיום 14.10.24. בנוסף תשלם אגרת פתיחת תיק בסך של 50 ₪ ובגין ביטול זמן סכום נוסף של 500 ₪. הסכומים ישולמו בתוך 30 יום.

בקשת רשות ערעור ניתן להגיש בתוך 15 יום לביהמ"ש המחוזי.

ניתן היום, כ"ט ניסן תשפ"ה, 27 אפריל 2025, בהעדר הצדדים.

